V spleti zmyslov

Patrícia Brestovanská

Autor

Vydavateľ

Licencia

Vydanie

GKBN

Patrícia Brestovanská

Greenie knižnica

CC-BY-NC-ND

Prvé (2020)

011001

O knihe

Voľné pokračovanie zbierky citátov, na ktorých som pracovala od strednej školy, vás prevedie širokou škálou najrozmanitejších pocitov. Ide o zmes kontrastov, variability a myšlienkového toku hravosti a vážnosti zároveň. Nájdete v nich naivitu i odhodlanie, sny i realitu. Výroky boli písané od roku 2006 do roku 2012.

Mottá o sebarozvoji osobnosti

„Väčšina z nás sú pozorovatelia. K tomu, aby sa z nás stali realizátori, musíme priložiť ruku k výtvoru.“

„Okovy na rukách väznia našu dušu, myšlienky v hlave vytvárajú fiktívnu realitu a tá nám zobrazuje abstrakt nášho podvedomia v podobe iluzórneho sveta.

„Vplyv našich myšlienok závisí od toho, do akej miery sme nimi schopní obdarovať svet. To čo nenájdeme sami v sebe, nevieme nájsť ani mimo seba.“

„Horlivá túžba po ovládaní iných, vždy pramenila zo strachu z vlastnej veľkosti.“

„Pokiaľ prestaneme počúvať vnútorný hlas, môžeme sa utopiť v spletitej rieke životných omylov.“

„Sebatrýznenie vlastnej duše ústi k sebadeštruktívnemu vnímaniu vlastnej existencie.“

„Len ten, kto si prejde strasťou každej nevľúdnej podoby, dokáže darovať krídla tomu, kto sa v beznádeji skláňa nad priepasťou.“

„Nemusíš vedieť o dôvodoch, aby si niekoho pochopil. Stačí, ak odhalíš poznanie, ktoré je pred zrakmi ostatných skryté.“

„Niekedy sú naše otázky prikryté len svitom mesiaca, no keď prestaneme v texte horlivo hľadať písmená, odhalia sa nám celkom samé.“

„Niektorí ľudia snívajú preto, aby si mohli zhmotniť bájny priestor, v ktorom túžia žiť.“

„Byť obyčajným neznamená vzdať sa svojej jedinečnosti, ale nájsť cestu k miestu, ktoré je pôvabné svojim jednoduchým pôvodom.“

„Výška hodnoty je ovplyvnená veľkosťou tvojho srdca, ktoré vkladáš do výtvoru bez popisu.“

„Stagnovať znamená skalopevne tvrdiť, že na konci tunela nie je žiadny východ. A preto sú dlhodobo nečinní len tí, ktorí nevidia bočnú bránu.“

„Každý problém je v skutočnosti len jedna veľká lekcia, ktorá je súčasťou nášho osobnostného rozvoja.“

„Každá práca nás môže bytostne ubíjať, ak pri jej vykonávaní budeme nevedomí.“

„Ak sa raz rozhodneš byť šťastný, nikto tvoj postoj nezmení, bez ohľadu na tvoju životnú situáciu a stav.“

„Každý v sebe ukrýva tajomstvo, pretože život je tajuplný fenomén.“

„Kto nemá sny, nemá život a kto nežije, nemá prečo snívať.“

„Životná sila človeka je taká veľká, aká intenzívna je jeho viera v život.“

„Komerčná spoločnosť pohŕda všetkým originálnym, pretože komerčnosť netvorí sloboda mysle, ale konzervatívna fasáda.“

„Tí, ktorí sa často vŕtajú v zmýšľaní iných, sú ochudobnení o svoje vlastné myšlienky.“

„Práve to čo sa nám nepáči na iných, nás vracia k sebe samým.“

„Nečítajme preto, aby nám rýchlejšie ubehol čas, ale čítajme preto, že čas je krátky.“

„Nič nie je večné a všetko raz skončí, no napriek tomu sú v našom živote momenty, ktoré nezomrú nikdy.“

„Daruj smutnému úsmev, nešťastnému nádej a sklamanému vieru a uvidíš, že sa dá vyliečiť aj bez liekov.“

„Ľudský svet je diferenciálny kolos, ktorý rozkvitá diverzitnými odlišnosťami.“

„Kto nenájde zmysel života na zemi, prahne po večnosti, ale komu sa to podarí, každá sekunda sa pre neho stáva jedinečnou.“

„V minulosti veľakrát odvrhnuté a ponížené myšlienky sa dnes blyštia na piedestáli obdivu a slávy.“

„To čo človek nevidí, ani nepochopí, lenže to čo nechápe, nemôže zákonite ani vidieť.“

„Neexistuje len jedna pravda, jeden názor a jedna realita. To sú všetko len tvrdenia, ktoré sú pre nás jediným akceptovateľným riešením.“

„Každá živá bytosť bola stvorená pre určitý zámer. Ak aj niektorej ľudia pripisujú menší alebo väčší význam, to ešte neznamená, že majú pravdu.“

„Ak človek príde o peniaze, nájde si prácu, ak príde o lásku, nájde si ďalšiu, ale ak stratí seba samého, zomrie v mysli niekoho cudzieho.“

„Ľudský charakter má dve vážne trhliny. Najprv sa nechá zlákať bohatstvom a potom sa ním pokojne zničí.“

„Svet môže peniazmi pretekať, ale ak mu bude chýbať súcit, zostane aj tak chudobný.“

„Nikdy nezabudni na to, aký príbeh predchádzal tomu, dokým si sa niekým stal. Vďaka tomu získaš cenný nadhľad a zdravý úsudok.“

„Samotný vrch nie je tak dôležitý, ako malé schodíky po ktorých si stúpal, aby si sa k nemu priblížil.“

„Byť zrelý pre niektorých znamená, že si človek osvojí celospoločensky hlásanú verejnú mienku a bude ju považovať za čosi nemenné. Byť vedomý predstavuje preskúmať všetky možnosti a pri rozhodovaní zohľadňovať aj potreby iných.“

„Ak tvrdíš, že sa niekto nemôže polepšiť, tak vlastne hlásaš, že dobro neexistuje a preto ani ty nemôžeš byť dobrým človekom.“

„Dokonalosť je utópiou tých, ktorí prikladajú význam plytkému životu. Ten, kto hľadá ozajstnú krásu, dokáže rozlíšiť žiarivý opál od fádneho diamantu.“

„Aj dobre mienený úmysel sa stáva nesprávnym, ak podceníme cudziu vôľu a konáme bez rozmyslenia.“

„Čas je tichý zlodej, ktorý nám postupne odštepuje zo sklíčok spomienok.“

„Niekde za obzorom na teba čaká to, po čom bytostne túžiš. No ty len prejdeš okolo so skleným pohľadom.“

„Nemôžeme zistiť, aká sila v nás drieme, keď budeme obmedzení vlastnou realitou.“

„Pokiaľ budeme mať vieru, temný závoj nás neobjíme, ale ak prestaneme veriť, ani zázrak nám nepomôže.“

„Skutočná sila sa v tebe prebudí naplno vtedy, keď prestaneš mať strach nastoliť spravodlivosť tam, kde je nedostatok odvahy a viery.“

„Niekedy máme pocit, že sme oproti celému svetu príliš malí, no sme to práve my, ktorí hýbu časťami systému tvoriaceho jednotlivé diela našich príbehov. Preto by sme si mali zvážiť, ako sa v nich chceme zapísať.“

„Uvedomelosť prináša so sebou zákruty, ktoré sa nás snažia zmiasť zložitými symbolmi. Práve preto toľkí z nás majú hlavu plnú pochybností.“

„Počas cesty za uznaním prichádza pád, buď sa v tebe prebudí nenávisť alebo začneš mať svet rád.“

„Poznanie pripomína obruče. Čím vyššie máme vedomie, tým väčšmi sme spútaní tými, ktorí veria falošnej slobode.“

„Niekto sa polovicu života snaží spoznať svoju existenciu, zatiaľ čo iný vymetá všetky večierky. Nie je nesprávne ani jedno ani druhé. Len každý z nich si vybral iný spôsob, ako spoznať seba samého.“

„Život často pripomína spletité umenie. Lenže tomu málokto rozumie a preto tak veľa bytostí zvykne tápať.“

„My všetci sme súčasťou spoločenstva. Stačí, ak oslabíme jeden článok a zruší sa celý komplex.“

„Možno nie vždy vieme odhadnúť kam nás nohy zavedú, ale vždy môžeme ovplyvniť, dokedy tam zostaneme.“

„Život sa môže stať nepríjemnou povinnosťou a z teba sa stane panáčik na špagátiku. No ak dovolíš svojej mysli voľne poletovať, vypustíš zo seba holubicu, ktorá v tvojom srdci opäť prebudí mier.“

„Byť zodpovedný nie je kratochvíľa, je to poslanie.“

„Ak sa staneme celistvou bytosťou, prestaneme sa zamýšľať nad tým, do akého prúdu patríme a dovolíme mu tiecť jeho vlastným tempom. Tak sa staneme nekonečným oceánom a už sa viac nebudeme trápiť veľkosťou iných. Príde nám prirodzené prijať v sebe všetko bez akýchkoľvek rozdielov.“

„Cesta ku nám samým sa môže zdať kľukatá a jej svetlo nemusíme zreteľne vidieť. Ale, keď sa otvoríme prítomnému okamihu, v tom momente sa premeníme na svojich sprievodcov a staneme sa tým svetlom, ktoré sme hľadali.“

„Niekedy máme pocit, že sa s nami život len zahráva. Dáva nám do ruky štetce a sleduje, ako nimi maľujeme. Vytvára nám situácie a pozoruje nás, ako proti nim bojujeme. Posiela nám ľudí a díva sa, ako ich milujeme. Ukazuje nám kým sme, no toleruje nám, ako sa maskujeme. A raz príde deň, kedy nám povie „žite“, no my tu už nebudeme.“

„Z každej strany sa necháme viesť mnohými hlasmi, ale voči svojmu vnútornému sme často celkom ľahostajní.“

„Radšej nech nás majú za svojhlavých bláznov, ako keby nás mali považovať za notorických klamárov.“

„Rozdiel medzi nami a mravcami je markantný. Zatiaľ čo mravce budujú veľké kolónie, aby zveľadili celé mravenisko, človek niečo postaví, aby to druhé vzápätí mohol zničiť.“

„Nikdy nemáš k cieľu tak blízko, aby si mohol poľaviť uprostred cesty a nikdy nemáš od cieľa tak ďaleko, aby si sa ku nemu nemohol priblížiť.“

„Z akéhokoľvek miesta môže vzniknúť tvoj odrazový mostík, ktorý ťa zanesie vyššie než si bol predtým. Stačí sa iba rozhliadnuť po okolí.

„Neraz utekáme pred niekým, kto je neškodný, ale so svojím skutočným nepriateľom sa držíme svorne za ruky.“

„Medzi stratou sebadôvery a ublížením na zdraví je len tenká hranica.“

„Svet potrebuje viac fantasmagorov s poetickým videním, ako realistov s obmedzeným vnímaním.“

„Každým negatívnym skutkom prameniacim zo zášti, nenávisti a hnevu, sa stávaš trhlinou pre planétu, ktorú obývaš.“

„Vždy máš na výber zvoliť si tón života, ktorý bude oporou pre tvoju myseľ.“

„Každý náš krok môže byť spečatený, preto si dávajme pozor, čo na svojej púti zanecháme.“

„Ak zakúsiš plnohodnotnosť bytia, viac už nebudeš túžiť po márnosti.“

„Buďme tolerantní voči ostatným, aj keď je to proti nášmu presvedčeniu. Pokiaľ sa my držíme svojich zásad, nemusí nás trápiť, že oni žiadne nemajú.“

„Ak sme si vedomí svojej vlastnej veľkosti, nemáme právo iných presviedčať o jej významnosti. Opak svedčí o našej emocionálnej nevyspelosti, ktorá vyplýva z potláčaného strachu z prirodzenosti.“

„Nemôžeme dočiahnuť na vrchol veže nášho osudu, pokiaľ sme nepochopili, aký význam majú tehly, ktoré tvoria jeho základ.“

„Ak pocítiš ťarchu bolesti, je to iba preto, aby si sa naučil lietať aj so zaviazanými krídlami. Iba tak sa môžeš dotknúť skutočného neba.“

„Maskovanie je prirodzené do okamihu, kým nezačneme mať pocit, že nám je vlastné cudzie prestrojenie.“

„Ak sa uzavrieme do seba, tak sa pocity iných ľudí pre nás stanú múrom tichého náreku.“

„Čím viac v živote zakopneme, tým väčšmi oceníme chvíle úspechu.“

„Ak budeme žiť pre to, čo nás robí šťastnými, tak nás žezlo trápenia v dlani nebude viac ťažiť.“

„Najbližšie sme k svojmu vnútru vtedy, keď sa nesnažíme byť nikým iným.“

„Presvedčenie je silnejšie než viera, pretože len ak sme si niečím istí, dokážeme naozaj dôverovať.“

„Nič na svete nie je tak silné, aby sme kvôli tomu museli opustiť svoje ideály a mravnosť.“

„Všetci z nás v rukách držia tie správne kľúče, avšak iba niektorí vedia, do ktorých dverí patria.“

„Aj v období tej najväčšej beznádeje môžeme spoznať okamihy blaženosti.“

„Viera je studňa, z ktorej denne čerpáme rozmanité toky sily.“

„Ľudia sa vždy budú smiať tomu, kto verí, že i bez krídiel sa dá vzlietnuť k výšinám.“

„Ak budeme vedení strachom, nikdy neuvidíme veci v skutočných podobách.“

„Nech sú naše túžby akokoľvek bláznivé, sú prospešné nášmu zdraviu, ak ich schody vedú k naplneniu našich skrytých túžob.“

„Pri sebadeštruktívnom spôsobe života sa staneme len akousi bábkou v rukách moci nášho nepravého ja.“

„Ak dobrému skutku chýba rýdzi úmysel, každý užitočný čin je len obyčajným podvodom.“

„Tie najhlbšie rany nás časom privedú k fascinujúcej motivácií.“

„Zlo je vytvárané z predsudkov, ktoré sú založené na nesprávnych úvahách s negatívnym obrazom.“

„Život je oceánom bezbrehých možností, no nie vždy sa nám podarí zachytiť jeho tajomný prúd.“

„Ak nechceme, aby Zem trpela, prestaňme si z nej robiť detské Monopoly.“

„Náš strach vychádza len z nedostatku poznania o veciach, ktorým nedokážeme rozumieť.“

„Dokým v sebe nenájdeme správnu mieru sebakritiky, dovtedy budeme považovať opačný názor za urážku.“

„Ako môžeme tvrdiť, že vyznávame pravdu, keď sa necháme opíjať lacným klamstvom?“

„Len za to, že sme bolestivo padli, nemáme právo páliť krídla tým, ktorí sa radostne vznášajú.“

„Ak vyžaruješ svetlo, tak ti nemôže byť jedno, že aj tvojou vinou niektorí musia žiť v náručí temnoty.“

„Čím viac sa naučíme chápať, tým viac dokážeme vnímať nedostatky v univerzálnom poznaní.“

„Ak v sebe nájdeme silu bojovať proti tieňom, viac už nebude náš život zovierať závoj obáv.“

„Rebrík snov máme všetci na dosah svojej ruky. Prekonajme strach z pomyselnej výšky a postavme sa na neho oboma nohami.“

„Ty dávaš život hodnotám, ktoré vlastníš a súčasne ty vytváraš hodnoty, pre ktoré žiješ.“

„Umením života je prejsť si rozličnými peripetiami, zakúsiť najvyššie uznanie, odhaliť maximálne poznanie a napriek tomu zostať skromným.“

„Len, keď sa slzy premenia na emóciu vďačnosti, pocítime neohraničenú slobodu.“

„Život začíname žiť až vtedy, keď ho strácame.“

„V tých najťažšie zdolaných skúškach sa ukrýva ozajstná cesta za šťastím.“

„Každý deň je naším letom, pri ktorom strácame svoje krídla.“

„Sny sú ako dúha, pokiaľ neprestávaš veriť, nerozplynú sa v hmle.“

„Človek je bábka, ktorú ovláda geniálna myseľ šialenca!“

„Každý z náš zažije veľký zázrak, už len tým, že sa narodí.“

„Človek nemôže byť šťastný, keď ho zvierajú putá minulosti, ale bez minulosti nie je človekom.“

„Všetci sme otrokmi vlastných povinností.“

„Len ten, kto v živote zažije pád, vie ako chutí víťazstvo.“

„Každý má právo veriť, otázkou však ostáva, či jeho viera, dokáže zvíťaziť nad predsudkami.“

„V žiadnych slovách nie je skrytej toľko pravdy, ako v reči srdca.“

„Cesta každého z nás je premenlivá ako riečny prúd, pretože loď nášho osudu nás doplaví stále na iný breh.“

„Šťastie sa ukrýva v nešťastí, láska zaniká v nenávisti, radosť drieme v bolesti, pretože všetky pocity sú tvorené z jedného celku.

„Ani sila bolesti nie je taká mocná, aby v nás zabila spomienky, na všetko krásne čo sme prežili.“

„Ak dokážeš uzrieť v lupeni kvetu cit, ak zahliadneš v očiach zvieraťa svoj vlastný strach, ak pocítiš cudzie slzy na svojej tvári, ak prestaneš vnímať odlišnosť v jazykoch a pri páde svojho nepriateľa v sebe nájdeš súcit, vtedy s prekvapením zistíš, že každá živá bytosť bez rozdielu potrebuje lásku a podporu.“

„Poukazujme na iných len v prípade, ak ich chceme pochváliť. Nerobme to za účelom zosmiešnenia alebo zneváženia. Aj touto formou môžeme vo svete šíriť pozitívnu propagandu.“

„Je ťažké ustúpiť, pokiaľ chceme docieliť, aby nás ostatní brali na vedomie, ale stáť s hrdo zdvihnutou hlavou a čeliť verejnému posmechu je nepredstaviteľne náročné.“

„Niektorí z nás majú vo vnútri zmrazené cencúle, pretože ich k tomu doviedol odmietavý postoj ľudí. Avšak iba od nás závisí, kedy sa ten ľad v našom srdci roztopí.“

„Často nevieme niekomu odpustiť, pretože sme ho neprestali milovať a niekoho nedokážeme milovať práve preto, že sme mu nevedeli odpustiť.“

„Ako mladšia som si myslela, že iba ja sa mením. Dnes viem, že celé okolie sa zmenilo, iba ja som zostala sama sebou.“

„Pravé symboly v podobe rôznych indikátorov nás dokážu priviesť ku fascinujúcemu poznaniu neopísateľných zážitkov.“

„Momenty, ktoré zvykneme prežívať pripomínajú snehové vločky. Zastihnú nás nečakane ako tichý sneh alebo v podobe rozzúrenej víchrice. Síce to čo príde nevieme ovplyvniť, iba my rozhodujeme o tom, ako sa k tomu postavíme.“

„Ak niečo ovládaš a verejne sa tým chváliš, je to často horšie, ako keby si nič nevedel a ticho sedel v kúte.“

„Urážky sa stávajú našou modlitbou. Práve vďaka nim si môžeme uvedomiť, aké dôležité je šíriť myšlienky dobra.“

„Miluj všetky farby života, pretože jednou z tých farieb je vytvorený aj tvoj vlastný život. A ak sa naučíš milovať každý odtieň, rýchlo pochopíš, že v každom človeku sa ukrýva spektrum dúhovej vládkyne.“

„Len, ak zabudneme na vlastné obmedzenie, sa pred nami zjaví nekonečný svet alternatív.“

„Nech je už náš nápad akokoľvek šialený, neváhajme sa za neho postaviť, nikdy nemôžeme vedieť, či raz nebude práve on celosvetovo akceptovaný“

„Nech tebou človek radšej úprimne pohŕda, než by ťa mal akceptovať. Do srdca bez povrazov žiadna pretvárka neprenikne.“

„Akékoľvek zakopnutie je lepšie, než nečinné státie.“

„Nie si len jedným z mnohých, ty si jeden z miliárd. Preto nemaj strach zažiariť, inak sa tvoja existencia rozplynie v rovnakom odtieni spomienok.“

„Presviedčaj svoj rozum o tom, že na svete nemáš žiadne miesto a čochvíľa sa z tvojho života stane zrúcanina samých pochybností.“

„Myseľ pripomína nedozerné jazierko, v ktorom sa tie najušľachtilejšie myšlienky skrývajú pod fádnym povrchom.“

„Preto, aby sme sa zapáčili okoliu sme ochotní podstupovať nemalé riziko, ale ak máme niečo urobiť pre seba, tak len vystrašene cúvneme.“

„Máme v sebe všetko, čo k životu potrebujeme, no odpoveď k tomuto kľúču dostávajú len tí, ktorí vedia kde majú hľadať.“

„Inteligentní ľudia často inklinujú k melanchólií. Obmedzený sortiment, ktorý im dnešná spoločnosť ponúka je tak plytký, až majú pocit, že ich fantázia je jediná skutočná vec v ich živote.“

„Zviera nás vo viacerých oblastiach oberá o víťazné esá. Nespovedá nás, nepoučuje, nerozkazuje nám a ani nás neodmieta. Dáva nám prirodzený priestor sa mu otvoriť bez toho, aby čokoľvek povedalo, v tichosti vylieči našu bolesť.“

„V rukách držíme kúzelný štetec s farbami, ktorý čaká len na to, kedy popustíme uzdu svojej fantázie.“

„Každá žena sa cíti polichotená, ak sa stáva hlavným menu na večierku. Ale taktiež sa v nej ukrýva ranená holubica, ktorá túži len po tom, aby ju niekto odniesol preč od všetkej tej noblesy.“

„Dobré rady majú rovnaký účinok, ako zdravé kvety. Pokiaľ ich prijímame od správnych ľudí, krásne nám život rozkvitá v prísľube nádejnej prítomnosti.“

„Neúspech je hybná sila, ktorá nás ženie za víťazstvom.“

„Povrchnosť je prejavom slabosti a vnútornej neistoty. Ak nás niekto presviedča o svojej dôležitosti a významnosti, iba tým dokazuje, ako hlboko sú v ňom zakorenené pochybnosti o sebe samom.“

„Kto sa na svet díva len fyzickými očami, uvidí v ňom tábor, kde sa slabší jedinci podriaďujú silnejším a dominantnejším záujmom. Ak však otvoríme svoje srdce, uvidíme v ňom harmóniu všestrannej spokojnosti, ktorá dýcha množstvom farieb. Od toho, ako sa budeme pozerať, sa bude odvíjať dianie vôkol nás.“

„Neváhajme ukázať cestu tomu, kto o ňu požiada. Nebuďme však arogantní ani k niekomu, kto ju odmieta a nehľadá. Aj my sme raz boli na rovnakom mieste a tak veľmi sa báli toho, čo zmena prináša.“

„Ak si želáme porozumieť kráse života, musíme pochopiť na akom princípe fungujú mraky. Len vtedy sme schopní uvidieť v čierňave noci jagot plný hviezd.“

„Naša myseľ formuje svet, ktorý vidíme pred sebou. Predstavuje diaľkový ovládač, na ktorom bežia jednotlivé kanály. Preto si poriadne premyslime, čo chceme svetu premietať.“

„Ticho a radosť sú našimi spojencami, ktorí nás učia pokorne ďakovať, vznešene rozmýšľať a bezmedzne milovať. Čím častejšie ich pustíme do života, tým viac sa priblížime k podstate svojho bytia.“

„Môžeme byť neskonale bohatí a nikdy necítiť núdzu, pokiaľ uvidíme aj niečo viac, než to čo sa dá kúpiť.“

„Realitu od preludu rozoznáme jedine tak, ak zabudneme, že nejaká skutočnosť existuje.“

„Niekedy sa samota stáva jedinou oázou, kde sa nikomu nemusíme ospravedlňovať za to, ako sa naozaj cítime.“

„Každou novou myšlienkou dávaš farbu na výkres, v ktorom je znázornený tvoj život. Ak sa ti však nepáči, čo na ňom vidíš, tak si skús zamiešať svetlejší odtieň a uvidíš, ako sa prekrásne rozžiari.“

„Buď veľkorysý aj k tým, ktorí ti nerozumejú, lebo to možno nie je tým, že nechcú, ale zatiaľ jednoducho nemôžu. Ich strach zo zbavenia predsudkov je silnejší, než túžba po neohraničenej slobode.“

„Niektorí zomrú bez toho, aby začali žiť a iní žijú tak, akoby už museli zomrieť.“

„V dnešnom svete môžeš byť kým len chceš, pokiaľ disponuješ dostatočným množstvom kostýmov okázalej parády. Avšak nikdy nezabudni na to, že jediným kým sa musíš stať je tým, kým si naozaj.“

„K tomu, aby sme videli svetskú krásu je potrebné povoliť tesné gombíky na fraku nášho fyzického zraku.“

„Magický svet rozmanitých bytostí sa nachádza hneď za dverami našej reality. No my ďalej spokojne žijeme v presvedčení, že všetko to čo potrebujeme poznať už dávno ovládame.“

„Opakovane vstupujeme do toho istého jazera a práve preto nedokážeme zmeniť stav svojho myslenia. Preto nám naše deformované myslenie bráni v objektívnom pohľade na seba samých.“

„Každá pozitívna myšlienka sa mení na svetielko pri tom, komu bola odoslaná. Preto pri šírení týchto jedinečných odkazov nebuď skúpy na svoju predstavivosť.“

„Možno si prežil veľa rán, zažil mnoho bolestí a už nemáš chuť sa do zrkadla usmievať. I napriek tomu buď vďačný za to, čím si si prešiel a obráť list. Už len to, že si čítaš tieto riadky hovorí o tvojej vedomej voľbe, ktorá ti dáva krídla nekončiacej slobody. Zamýšľaš sa nad sebou, nie si len bezduché telo. Ty naozaj existuješ!.“

„V okamihu kedy pochopíme, že kalich materiálnej radosti nám nepatrí, prestaneme na ňom stavať svoju hodnotu a nebudeme v nej vidieť vlastné šťastie.“

„Všetci sa nachádzame v túlavej spleti osudu, kde si skúšame rôzne charaktery a role. Svet okolo nás je obrovská sála a my sme aktérmi vlastnej prítomnosti.“

„Nájdime v sebe toľko lásky, koľko by sme si priali, aby pre nás mali ostatní.“

„Schody, ktoré nám v minulosti bránili, aby sme sa dostali na vrchol, dnes pre nás predstavujú oporný pilier, vďaka ktorému stúpame k výšinám.“

„Niekedy sa nám môžu ľudia tak veľmi odcudziť, že hoci sú nablízku, my ich už prítomnosť necítime.“

„Nie všetci môžu byť prví, ale každý sa môže vyšplhať po rebríku ambícií vysoko. Avšak len my rozhodneme, kedy začneme lietať.“

„Závisť je nevítaný hosť, ktorý nás núti zabíjať myšlienkami a preklínať srdcom. Ak sa jej dokážeme vyhnúť, dobiedzavé ego nebude mať žiadny víťazný triumf.“

„Ak sa ocitneš na prahu síl a nebudeš vedieť ďalej kráčať, spomeň si na všetkých neprajníkov, ktorí ťa svojimi posmeškami donútili stať sa v určitej oblasti života hrdinom.“

„Koľkokrát sme od niekoho odchádzali s majestátnym povznesením, keď sme ho zranili. A v skutočnosti sme to boli práve my, komu sme naozaj ublížili.“

„Kedysi som si myslela, že všetko viem a všetkému rozumiem. Časom som však dospela k záveru, že moja suverenita vyplývala z obyčajného nedostatku poznania.“

„Príde obdobie, keď si spomenieš na vypálené pole, kde si predtým stál ako posledný z vojakov. Každý o tebe pochyboval, ale ty si neprestával veriť svojim snom. A vďaka tej viere stojíš dnes tam, kde si teraz. Na výslní nebies, ktorých sa dotýkaš srdcom.“

„Práve tvoja vnútorná sila sa stáva tvojim krídlom, ak máš pocit, že z každej strany narážaš do tvrdých balvanov, ktoré ti štiepia vysnené ideály.“

„Staň sa svetlom v temnotách a rozžiariš okolo seba i miesta, kde dopadá len tieň.“

„Je pre nás oveľa jednoduchšie tvrdiť, že nemáme dostatočne veľa talentu, ako keby sme mali vystúpiť na javisko a odhaliť pred všetkými svoj potenciál.“

„Matka Zem je ku každému rovnako štedrá, iba niektorí si jej ústretovosť zamieňajú s chamtivosťou.“

„Chod našich myšlienok sa neraz odvíja od toho, v akom prostredí vyrastáme. Ak sa nám nepáči ich interpretácia, nie je potrebné zmeniť pôvod, ale zdroj.“

„Rovnako ako rastlina neprežije s chorým koreňom v zemi, rovnako aj my musíme náš vnútorný nepodarok nahradiť zdravým mentálnym celkom.“

„Neživme v sebe ilúziu, že svet sa skladá z jednoliatych rozmerov, pretože svet hýri malebným poznaním.“

„Netradičné myšlienky sú výtvormi unikátnych diel a ešte jedinečnejších tvorcov.“

„Začiatok si vyberáme sami, ale náš koniec sa podriadi vždy tomu, čo si zvolíme.“

„V zákutí osamelosti našich myšlienok sa skrýva skutočná hĺbka porozumenia.“

„Nedovoľme, aby nám krušné chvíle vzali úsmev z pier a vyhnali nás do víchrice, pri ktorej sa nedá dostať do správnych dverí.“

„Nad nami sa netýčia žiadne temné mraky, to sme iba my odvrátili tvár od slnka.“

„Keby sme skutočne porozumeli svojmu poslaniu, ani celý oceán by nevedel zastaviť potoky sĺz nad nevyužitými možnosťami.“

„Do všetkého čo robíme, musíme vložiť svoje srdce, inak po sebe zanecháme len výtvory núteného úsilia.“

„Život nám poskytne manuál, v ktorom nám spíše jednotlivé body. Ale ani on sám často netuší, či sú tie pravidlá správne a čo od nás vlastne žiada.“

„Je ťažké čeliť vzdorujúcej pýche, pokiaľ sa nám podarilo vyšplhať na schodík uznania i napriek posmeškom. Avšak živiť pocit samozvanej samoľúbosti je pre nás oveľa nebezpečnejší než akýkoľvek úpadok.“

„Oproti tomu čo nás naučí život, sú informácie nadobudnuté zo školy, len malou hŕstkou vedomostí.“

„V našom živote začne ego úradovať vtedy, ak prestávame vidieť krásu v každodenných radostiach.“

„Vo svojom vlastnom zanietení si neuvedomujeme, ako svojmu okoliu vieme ublížiť, keď staviame hierarchiu a poriadok nad lásku a porozumenie.“

„Ak chceme začať s novým štítom, je potrebné ponechať za sebou aj kapitoly, ktoré pre nás v minulosti predstavovali významnú stránku našej existencie.“

„Obdiv druhých trvá len do okamihu, kedy sa oni sami nestanú centrom pozornosti z rovnakého dôvodu. V tej chvíli sa úprimné uznanie mení na pretvárku.“

„Ak si zvolíme život v materializme, vždy do nás bude dobiedzať myšlienka, že vieme iným poskytnúť to čo sme získali darom, než to kým sme sa narodili.“

„Ak sa nakoniec rozhodneme správne, časom prestane záležať na tom, čo sme vykonali predtým a tiež na tom, že sme po sebe zanechali hlboký potok sklamaní a omylov.“

„Ak nechceme byť v očiach iných len štvanou zverou, musíme sa zaprieť a prestať sami pred sebou utekať.“

„Aj keď je naša púť nekonečná, vždy keď je riadená len našim vnútorným hlasom, nájde správny smer.“

„V živote veľakrát niečo hľadáme, ale ak tomu stojíme na dosah svojej dlane, paradoxne tomu dožičíme krídla slobody.“

„Ak by sa zo sveta vytratili idealisti, zostal by z neho len pomník zmarených nádejí.“

„Prestaň sa ukrývať v tieni farieb a splyň s dúhou, ktorá sa vznáša nad tvojim bytím. Osloboď seba samého od ilúzie pravidiel a rozbi starý štít pochybných úvah. Nájdi v sebe dostatok síl a znič ten prelud, ktorý sa nazýva minulosť.“

„Prv, než sa začneme riadiť podľa očakávaní iných, dobre sa zamyslíme nad tým, či to nerobíme iba preto, aby sme im dokázali, že sme vlastne rovnakí.“

„Pre majestátne ciele je potrebné obetovať zaužívaný komfort, ktorý sa stal konečným uzlom nášho rozvoja.“

„Ak sa rozhodneš dobrovoľne moknúť pod dažďom pokrývky ideí, vlhké kvapky ťa navždy poznačia. No príde deň, kedy budeš ďakovať, že si si vtedy nezobral dáždnik.“

„V minulosti ťa štvali, lebo si bol iný a teraz sú štvaní práve oni, lebo nechcú byť rovnakí ako všetci ostatní.“

„Občas sa pozrime na svet očami malého dieťaťa a dovoľme mu, aby vrúcne objalo priestor okolo seba a vymaľovalo ho pastelkou hravosti.“

„Samota sa stáva prameňom nekonečnej múdrosti a preto, ak nám skríži cestu, nevnímajme ju vždy ako trest, ale ako skúšku.“

„Ak máš pocit, že ťa každý iba zráža k zemi, je to tak preto, že si sa rozhodol vzdať svojho vlastného neba.“

„Nečakaj od druhých, že budú pokladať tehly na prázdne miesto, pokiaľ si sa ty sám rozhodol na nich iba pozerať.“

„Nebuď iba pozorovateľom hviezd, urob všetko preto, aby si sa stal ich lapačom. Nemusí sa ti to podariť hneď, preto kráčaj stále vpred a s radosťou v srdci spoznáš celý svet.“

„Nejestvuje kopec, ktorý by si neprekonal, pokiaľ veľkosť tvojej viery je bez ohraničených limitov.“

„Osobnosti, ktoré nie sú šité na mieru, majú viac možností realizovať svoje nápady, pretože nie sú podriadené názorom ostatných a preto necítia potrebu na nich lipnúť.“

„Možno máš pocit, že si na svete jediný, kto sa o niečo usiluje, ale keď sa pozrieš okolo seba, tak zistíš, že na chodníku je mnoho takých, ktorí v nich majú vrytú svoju identitu.“

„Nedopusť, aby sa tvoje vznešené ideály rozplynuli iba preto, že sa ich ostatní snažia prekryť monotónnou fasádou.“

„Neexistuje žiadny návod, ako správne žiť, ale existujú možnosti, vďaka ktorým budeš žiť naozaj.“

„Ak nás neustále poháňa honba po naplnení, neobzerajme sa za vecami, ktoré sme stratili a myslime iba na to, čo chceme zmeniť.“

„Len, ak pracuješ s plným nasadením a elánom v duši, vytváraš hodnotu diela, do ktorého vkladáš vlastnú osobnosť.“

„Nesúď iného človeka, ak stojí v dave bez pohnutia, keď aj ty pohodlne nasleduješ jeho príklad a správaš sa pasívne.“

„Ak máš pocit, že si stále na začiatku, spomeň si na svoje skúsenosti, zážitky, spomienky. Tie všetky si niekomu odovzdal.“

„Ak niekomu prejavíme súcit, nikdy sa preto necíťme previnilo. Práve ten je kľúčom k našim srdciam.“

„Iba málo jednotlivcov robí to, čo ich skutočne šľachtí. Ak sa však chceme stať vládcom vetra, musíme skrotiť motýľa inšpirácie.“

„Na svete je toľko utrpenia a bezprávia, o ktorých ani nevieme. A tak oproti nim sú niektoré naše problémy iba zanedbateľnou hlavičkou na špendlíku.“

„Niekedy je nevyhnutné, aby sme sa úplne odpútali od vonkajších okolností a vnímali len šepot nášho vnútra. Tie najúžasnejšie zážitky často prichádzajú v tichosti.“

„Neraz si pripadáš ako cínový vojak, ktorému kážu, na ktorú stranu sa má postaviť. Pritom jediné po čom túžiš je odísť z bojiska, vyzliecť svoju tesnú uniformu a vykročiť do sveta bez obmedzení.“

„Celý náš život je založený na nekonečnom vývoji. Otázkou zostáva, či chceme pokračovať do neznáma alebo zotrvať v pobyte istoty.“

,Neži tak, aby si naplnil len kalich paličiek času, ale ži tak, aby si po sebe zanechal viditeľné stopy, po ktorých budú môcť kráčať ostatní.“

„Každý s kým sa stretneš, ťa niečo naučí. Každý, kto ťa niečo naučí, ťa niekam posunie. Každý, kto ťa niekam posunie, ti niečo odovzdá. Každý, kto ti niečo odovzdá, ti ponúkne možnosť voľby. Tak sa rozhodni múdro.“

„Vždy sa nájdu jedinci, ktorí sa budú posmievať našim snom, ale pokiaľ z rúk nepustíme dúhu fantázie, budú voči nám celkom bezmocní.“

„Život býva tak krátky, až míňanie energie na banality hraničí s hazardom.“

„Pády sú krídlami triumfov, pretože bez nich by sme boli leniví vzlietnuť.“

„ Problémom ľudstva nie je horibilný nedostatok, ale fakt, že nevedia rozlíšiť skutočné bohatstvo od úbohej imitácie“

„Predtým, ako pocítime šialenú túžbu byť niekoho klonom, si musíme uvedomiť, že naše odchýlky nás robia atraktívnymi. Bez nich by sme boli len nevýrazným pozadím na maľbe rovnakých motívov.“

„Ak raz zostarneme, ostatných nebude zaujímať, koľko sme zarobili, ale koľkým sme finančne pomohli. Nebudú sa nás pýtať, kto všetko nás miloval, ale koľkým sme tú lásku dokázali prejaviť. A tiež ich nebude trápiť, koľkokrát sme schybili, ale ako často sme sa zachovali správne. Preto ži tak, aby si raz niekomu dokázal porozprávať svoj príbeh bez výčitiek svedomia.“

„Zlý človek prakticky neexistuje, ale iba taký, ktorý sa nezačal naplno vnímať.“

„Dokým si neuvedomíme, že program v našom podvedomí nás oddeľuje od skutočnej podstaty života, tak dovtedy budeme blúdiť v temnotách.“

„Netráp sa tým, ak nenaplníš očakávania toho druhého. Nikto nemôže od teba chcieť, aby si nosil kostým, ktorý ti veľkosťou nesedí.“

„Ty dávaš život hodnotám, ktoré vlastníš a ty vytváraš hodnoty, pre ktoré žiješ.“

„Ak prestaneme vnímať svet, ako miesto, ktoré nás drží v zajatí, naše tiene strachu sa rozpadnú a s nimi zmizne dôvod, ktorý nám našepkáva, že sme prišli na Zem trpieť.“

„Naša planéta je prirodzene krásna, to iba človek jej dofarbuje odtieň, ktorý jej nepatrí.“

„Ak sa necháme ovplyvňovať programom zaužívaných schém, nikdy sa nedozvieme, čo sa nám jednotlivé znamenia snažia povedať.“

„Čím pokornejšie budeš kráčať cestou k úspechu, tým bohatšie sa budeš cítiť pri dotyku naplnenia.“

„Ľudia zo všetkého vinia čas a preto sa nezameriavajú na svoju myseľ, ktorá má nad nimi oveľa väčšiu moc a je hlavným spúšťačom tejto myšlienky.“

„Ak sa budeš stále zdráhať vykročiť ako prvý, môže sa ti stať, že na okraji priepasti zostaneš stáť naveky.“

„My nie sme žiadne emócie, iba si od nich prepožičiavame určité stupne nálad.“

„Ak prerastie dravé súperenie nad pozitívne nadchnutie z obdivu, vytratí sa zmysel úprimného uznania.“

„Často sa necháme zlákať hlasom, ktorý túži po odplate a popritom si ani neuvedomujeme, že sadíme len ďalšie semienka nenávisti, z ktorých vyrastú znova jedovaté plody.“

„Len kvôli pár úderom nepotláčaj svoju túžbu byť jagavou hviezdou na šírom nebi. Premeň všetky facky na odtiene dúhy, ktoré sa stanú vzácnym mostom a dovedú ťa k piedestálu uznania.“

„Ak by sa každý bál postaviť proti pravidlám, tak by na svete existovali iba samé tmavé škvrny. Preto sa raz za čas objaví niekto, kto sa rozhodne experimentovať rôznymi typmi odtieňov a štetcov.“

„Ľudia, ktorí nedokážu prijať svoje poslanie, sa stávajú otrokmi predstáv, ktoré im nastavujú obmedzené parametre vnímania. Zanevrú na svoj skutočný život a ponechajú ho vlnám náhod.“